**OBRAZLOŽENJE**

Temelj za donošenje Akcijskog plana Grada Zagreba za provedbu Povelje Integrirajućih gradova za 2023. i 2024. godinu (dalje u tekstu: Akcijski plan) je potpisivanje Povelje integrirajućih gradova koju je Grad Zagreb na 10. konferenciji Integrirajućih gradova dana 16. studenog 2022. potpisao i tako službeno pristupio Povelji. Povelju je potpisalo više od 40 gradova iz država članica Europske Unije. Ovom Poveljom gradonačelnici/e iskazuju namjeru za promicanje integracije migranata u europskim gradovima te je svojevrsna potvrda da Zagreb cijeni i poštuje bogatstvo različitosti, da je grad otvoren za sve te će kao takav biti prepoznat na razini Europske Unije kao aktivan dionik u integraciji migranata i izbjeglica.

 Opći cilj Akcijskog plana je poticanje i provođenje integracije tražitelja međunarodne zaštite, osoba kojima je odobrena međunarodna ili privremena zaštita i stranih radnika/ca koji prebivaju na području Grada Zagreba, u društvo, te doprinos razvoju cjelokupne migracijske politike u Republici Hrvatskoj.

Akcijski plan namijenjen je tražiteljima/cama međunarodne zaštite, osobama kojima je odobrena međunarodna ili privremena zaštita sukladno Zakonu o međunarodnoj i privremenoj zaštiti te radnicima/ama državljanima/kama trećih zemalja koji prema Zakonu o strancima imaju pravo na rad temeljem izdane dozvole za boravak i rad ili potvrde o prijavi rada, a koji su slabijeg socio-ekonomskog statusa. U području socijalne i zdravstvene zaštite navedena je mjera namijenjena osiguravanju humanitarne pomoći u slučaju većeg broja priljeva osoba u tranzitu. Akcijski plan sadrži mjere, aktivnosti, rokove provedbe, potrebna sredstva i pokazatelje provedbe.

Člankom 17. Poslovnika gradonačelnika Grada Zagreba (Službeni glasnik Grada Zagreba 9/10 i 7/18) propisano je da gradonačelnik osniva radna tijela radi stručne obrade pojedinih pitanja, davanja prijedloga i mišljenja o pojedinim pitanjima i praćenja stanja u pojedinim područjima ili za pripremu određenog materijala.

Gradonačelnik Grada Zagreba je Zaključkom i dopunom Zaključka o osnivanju Koordinacije Grada Zagreba za integraciju osoba kojima je odobrena međunarodna zaštita (Službeni glasnik Grada Zagreba 24/22 i 4/23) osnovao Koordinaciju Grada Zagreba za integraciju osoba kojima je odobrena međunarodna zaštita (dalje u tekstu: Koordinacija) te propisao njene zadaće. Jedna od zadaća Koordinacije je izrada i praćenje akcijskog plana za integraciju.

Gradonačelnik je Zaključkom o imenovanju članova/ica Koordinacije Grada Zagreba za integraciju osoba kojima je odobrena međunarodna zaštita (Službeni glasnik Grada Zagreba 33/22) u Koordinaciju imenovao sljedeće članove/ice: za predsjednicu Janu Radić te za članove/ice Ivu Prpić, Marijanu Prevendar, Natašu Ritan, Pavlicu Bajsić, Nejru Kadić Meškić, Salama Ibrahima Kadhima Al-Nidawi, Lanu Vučinić i Teu Vidović Dalipi. Imenovani članovi/ice su sudjelovali u izradi Nacrta Akcijskog plana.

  Temeljem Zakona o pravu na pristup informacijama (Narodne novine 25/13, 85/15 i 69/22) o Nacrtu prijedloga Akcijskog plana Grada Zagreba za provedbu Povelje Integrirajućih gradova za 2023. i 2024. godinu provodi se internetsko savjetovanje u razdoblju od 4. travnja do 3. svibnja 2023. te se pozivaju svi zainteresirani da dostave svoje prijedloge i mišljenja.